PSD Cluj i-a transmis, vineri, premierului Ludovic Orban un pachet cu un deodorant, mai multe conserve și 100 de lei. Liderul filialei spune că a inițiat acest demers după ce a auzit că premierul trăiește cu doar 3.000 de lei pe lună, iar dacă va fi nevoie îi va trimite și „sarmale sau chiloți”, relatează Mediafax.

„În această dimineață, prin intermediul unui curier, filiala PSD Cluj a trimis un mic pachețel cu alimente, bani, produse cosmetice și cărți către domnul Ludovic Orban, premierul României, despre care am aflat cu îngrijorare că trăiește doar cu 3000 de lei pe lună. Propunerea de întrajutorare a venit din partea domnului Marinel Bagacean, pensionar, membru vechi al PSD Cluj, care ne-a atras atenția că nu putem sta nepăsători în față problemelor de viață ale unui om năcăjit cum e domnul Ludovic Orban care, dovedind un spirit de sacrificiu enorm, din puținul pe care îl avea, a donat la partid în campanie și 17.000 de lei, adică jumătate din venituri, trăind în post și smerenie tot anul”, potrivit unui mesaj postat pe Facebook de PSD Cluj.

Liderul filialei, Liviu Alexa, spune că dacă va fi nevoie îi va trimite premierului și „sarmale, șoșoni sau chiloți”.

„Sperăm să îi ajungă cele trimise până când își va luă leafa de premier, dacă e nevoie, mai trimitem și sarmale, șoșoni și chiloți dinamo, ca să treacă cu bine domnul premier această iarnă și să facă cât mai repede bugetul”, se mai arată în mesajul postat pe Facebook.

Potrivit fotografiei publicate de PSD Cluj pe Facebook, pachetul pentru premier conține 100 de lei, un deodorant, o carte de psihologie cu titlul „Depresia în 60 de întrebări, cum să o depășim” și mai multe conserve de mazăre, naut și fasole. Totodată, pachetul conține o conservă de pește și hribi.

Ludovic Orban și-a publicat declarația de avere și potrivit documentului premierul a obținut venituri în 2018 de aproximativ 3.000 de lei pe lună.